1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40
Chapter 20
Dan Po teu Allah laju meufeureuman, dan nyoe kheueh feureuman Gobnyan,
2 "Ulôn kheueh TUHAN Allah gata nyang ba gata teupeuteubiet nibak nanggroe Meusé bak teumpat gata jicok keunamiet.
3 Bék gata seumah ilah-ilah nyang laén, dan seumah kheueh Ulôn mantong.
4 Bék gata peugét keudroe gata patong nyang saban lagée peue mantong nyang na di langét, di bumoe atawa lam ié dimiyueb bumoe.
5 Bék gata seumah patong nyang lagée nyan, sabab Ulôn kheueh TUHAN Allah gata, dan Ulôn hana kutem gata peusa ngon peue mantong. Ureuëng-ureuëng nyang banci keu Ulôn, Ulôn huköm sampoe ubak keuturonan jih nyang keu lhée dan nyang keu peuet.
6 Teuma di Ulôn kutunyok gaséh sayang Lôn ubak meuribée-ribée keuturonan ureuëng-ureuëng nyang jicinta keu Ulôn dan jitaát ubak peue-peue nyang Ulôn peurintah.
7 Bék gata hôi nan Ulôn ngon sia-sia, sabab Ulôn, TUHAN Allah gata, Ulôn huköm soemantong nyang jipeusalah guna nan Ulôn.
8 Peuraya kheueh uroe Sabat dan horeumat kheueh uroe nyan sibagoe uroe nyang suci.
9 Keu gata Ulôn bri nam uroe keu gata meubuet,
10 teuma bak uroe nyang keutujoh na kheueh uroe meureuhat nyang khusos keu Ulôn. Bak uroenyan hana meusidroe pih nyang jeuet jimeubuet, bah kheueh nyan gata, meunan cit ngon aneuëk-aneuëk gata, namiet-namiet gata, beulatang peulara gata dan ureuëng aséng nyang na tinggai lam nanggroe gata.
11 Lam watée nyang nam uroe nyan, Ulôn, TUHAN, nyang peugét bumoe, langét, laôt raya, dan peue-peue mantong nyang na lam nyan, teuma bak uroe nyang keutujoh Ulôn meureuhat. Nyang kheueh sabab jih, Ulôn, TUHAN, Ulôn bri beureukat ubak uroe Sabat dan Ulôn peukhusos uroe nyan keu Ulôn.
12 Horeumat kheueh ubak ayah ngon ma gata, mangat gata seujahtra dan panyang umu lam nanggroe nyang teuma Ulôn bri keu gata.
13 Bék gata poh maté gob.
14 Bék gata peubuet mukah.
15 Bék gata ceumucue.
16 Bék jeuet keusaksi peuleusu keuhai ureuëng laén.
17 Bék gata meuheut atra ureuëng laén: rumoh jih, peurumoh jih, namiet-namiet jih, beulatang peulara jih, keuleudée jih, atawa peue mantong atra ureuëng nyan."
18 Watée ureuëng-ureuëng nyan jideungoe su go-go dan su beureuguih, dan jingieng kilat meunan cit gunong nyang jiteubiet asab, awaknyan laju jiteuka yo ngon teumakot dan jidong jiôh-jiôh.
19 Jipeugah lé awaknyan ubak Nabi Musa, "Droeneueh mantong meututoe ubak kamoe, kamoe teutab kamoe deungoe; teuma bék kheueh Po teu Allah nyang meututoe ubak kamoe, eunteuk kamoe maté bubena."
20 Geujaweueb lé Nabi Musa, "Bék teumakot teuh, Allah teuka teuma keu geujak cuba gata mangat lé gata teutab gata taát, dan hana meudesya."
21 Teuma di ureuëng-ureuëng nyan teutab jidong rot jiôh, teuma Nabi Musa nyang peuto awan seupôt bak teumpat Po teu Allah teuka.
22 ">
22 TUHAN meufeureuman ubak Nabi Musa sira geuyue peurintah ubak bansa Israel, "Gata ka gata kalon pakriban Ulôn, TUHAN, geumeututoe ubak gata dilangét manyang.
23 Bék gata peugét keu gata seumah patong-patong pirak atawa patong méuh keu gata pujoe seulaén Ulôn.
24 Gata peugét kheueh keu Ulôn saboh miseubah nyang teupeugét nibak tanoh, dan ateueh miseubah nyan gata peuseumah kheueh laju bubiri ngon leumô gata keu keureubeuen nyang teutot ngon keureubeuen peudaméan. Bak tieb-tieb teumpat nyang ka Ulôn peuteuntée keu gata sibagoe teumpat keu gata meu iébadat keu Ulôn, Ulôn kuteuka dan Lôn bri beureukat ubak gata.
25 Meunyoe gata peugét keu Ulôn saboh miseubah nibak batée, atranyan bék gata peugét nibak batée nyang teupeuet, sabab meunyoe gata peuguna peuet keu ngon plah batée, miseubah nyan hana jeuet le gata peuguna keu Ulôn.
26 Bék gata peudong miseubah nyang panyang sampoe harôh teuék ngon reunyeuen, mangat bék deuh teukalon bagian tuboh gata nyang hana patot teukalon."
Wordproject® is a registered name of the International Biblical Association, a non-profit organization registered in Macau, China.